Библија (Бакотић) : Агеј


Глава 1.
1 Друге године краља Дарија, првог дана шестога месеца, реч Господља проговори преко Агеја пророка Зоровавељу, сину Салатилову, намеснику Јудејском, и Исусу, сину Јоседекову, првосвештенику, и рече:

2 Овако говори Господ над војскама: Тај народ говори: Још није дошло време, време да се презида дом Господњи.

3 Зато им реч Господња овако преко Агеја проговори:

4 Је ли то за вас време да седите у домовима својим, даскама обложеним, кад је овај дом уништен?

5 Овако говори сад Господ над војскама: Пазите добро на путеве своје!

6 Много сејете а мало жањете, једете, а нисте сити, пијете, и не отрежњујете се, одевени сте, а није вам топло, раденичка награда у продрту врећу пада.

7 Овако говори Господ над војскама: пазите добро на путеве своје.

8 Идите на гору и донесите дрва, и зидајте дом; и ја ћу се обрадовати и прославићу се, говори Господ.

9 Ви сте много рачунали, а гле, мало вам је, донели сте себи, ал сам ја то раздувао. Зашто? - говори Господ над војскама. - Ради мога дома који је уништен, док се ви сваки за свој дом журите.

10 Зато вам небеса одрекоше росу и земља плодове своје.

11 Дозвао сам сушу на земљу и на горе, на жито, на вино и на уље, и на све што земља даје, на људе и на животиње, и на свако дело руку.

12 Зоровавељ, син Салатилов и Исус, син Јоседеков, првосвештеник, и сав остали народ послушаше глас Господа, Бога свога, и речи пророка Агеја, према наредби коју му даде Господ, Бог њихов. И народ обузе страх пред Господом.

13 Агеј, изасланик Господњи, рече народу по заповести Господњој: Ја сам с вама, говори Господ.

14 Господ подиже дух Зоровавељу, сину Салатилову, намеснику Јудејском, и дух Исусу, сину Јоседекову, првосвештенику, и дух свему осталом народу.

15 И они дођоше и почеше радити у дому Господа над војскама, Бога свога, двадесет и четвртога дана шестог месеца, друге године краља Дарија.

Глава 2.
1 Двадесет првог дана седмога месеца, реч Господња проговори преко Агеја пророка, и рече:

2 Кажи сада Зоровавељу, сину Салатилову, намеснику Јудејском, и Исусу, сину Јоседекову, првосвештенику, и осталом народу:

3 Ко је међу вама остао који је овај дом у ранијој слави видео? А како га сад видите? Није ли према оном као ништа пред очима вашим?

4 А сад учврсти се, Зоровавељ!, говори Господ, учврсти се Исусе, сине Јоседеков, првосвештениче! Учврсти се цели народе у земљи!, говори Господ, и радите! Јер сам ја са вама, говори Господ над војскама.

5 Чувам савез што с вама учиних када изиђосте из земље египатске, дух је мој међу вама, не бојте се!

6 Јер овако говори Господ над војскама: Још мало времена па ћу и небо и земљу потрести, и море и суху земљу.

7 Потрешћу ја све народе; стећи ће се благо свих народа, и ја ћу овај дом славе напунити, говори Господ над војскама.

8 Моје је сребро и моје је злато, говори Господ над војскама.

9 И слава ће овог дома бити већа него оног првог, говори Господ над војскама! и овом ћу месту ја мир дати, говори Господ над војскама.

10 Двадесет четвртога дана деветог месеца, друге године Даријеве, реч Господња проговори преко Агеја пророка, и рече:

11 Овако говори Господ над војскама: Упитај свештенике ово из закона: 

12 Ако неко носи посвећеног меса у скуту од хаљине своје, па се скутом својим дотакне хлеба, варива, или вина, или уља, или каквог год јела, хоће ли се те ствари посветити? Свештеници одговорише: Не!

13 И Агеј рече: Ако се неко нечист од мртваца дотакне чега тога, хоће ли то постати нечисто? Свештеници одговорише: Постаће нечисто.

14 Тада Агеј, настављајући, рече: Такав је тај народ и такво то племе преда мном, говори Господ, таква су сва дела руку његових; и што ми приносе нечисто је.

15 Пазите зато добро на оно што се до овог дана збило, пре но што се камен постави на камен у храму Господњему.

16 Тада кад се долазило на хрпу од двадесет мера било их је само десет; када се на бадањ долазило од педесет мера било их је само двадесет.

17 Био сам вас сушом, медљиком и градом, ударио на свако дело руку ваших, али се ви не обратисте к мени, говори Господ.

18 Пазите добро на што је до овог дана било до двадесет четвртог дана деветог месеца - од дана кад се основа храм Господњи; пазите добро на то!

19 Је ли још семена у житницама било? Ни лоза ни смоква ни нар ни маслина не дадоше плода свога. Али ћу од овог дана благослов ја свој ширити.

20 Реч Господња проговори по други пут Агеју двадесет четвртог дана од месеца, и рече:

21 Говори Зоровавељу, намеснику Јудејском, и реци му: Потрешћу ја небо и земљу,

22 превалићу краљевствима престоле, сатрћу ја силу краљевства народа, превалићу и кола и које на њима седе; попадаће коњи и коњаници, сваки од мача друга свога.

23 У тај дан, говори Господ над војскама, узећу ја тебе, Зоровавељу, сине Салатилов, слуго мој, говори Господ, и као печат чуваћу те, јер сам тебе изабрао, говори Господ над војскама. -